Entà resumir çò que se poirie resumir e tradusir en resultats positius de tot aquerò que venguem de díder, mos limitaram a consignar qu’en dètz-e-nau ans Jean Valjean, er inofensiu podador de Faverolles, eth terrible forçat de Tolon, auie arribat a èster capable, gràcies ara constitucion dera preson, de dues classes d’accions dolentes: prumèra, d’ua rapida accion dolenta, irreflexiua, plia de trebolament, hilha der instint, espècia de represalia deth mau patit; e dusau, d’ua mala accion, grèu, seriosa, meditada ena consciéncia des idies fausses que pòt balhar semblable malastre.